Charles Bronson

Charles Bronson (sünninimi Charles Dennis Butchinsky; 3. november 1921 Ehrenfeld, Pennsylvania – 30. august 2003) oli USA näitleja.

Bronson mängis enam kui 40 aasta jooksul 93 filmis. Tüüpiliselt oli tema mängitav tegelaskuju kas politseinik, sõdur või püstolikangelane.

Tema filmide seas on näiteks "Once Upon a Time in the West" (1968), "Violent City" (1970), "The Mechanic" (1972), "Death Wish" (1974), "Hard Times" (1976) ja "The White Buffalo" (1977).Tom Stockman: Charles Bronson Died Ten Years Ago Today – Here Are His Ten Best Films wearemoviegeeks.com, 31. august 2013

 Elulugu 
 Lapsepõlv 
Bronson sündis pere 15 lapsest üheteistkümnendana. Tema isa, tatarlane Walter Buchinski (1883–1933), oli sündinud Leedus Druskininkai linnas. Ema Mary Valinsky oli leedu päritolu ja pärines USA Pennsylvania osariigi Tamaqua linnast. Bronson õppis inglise keeles rääkima alles teismelisena, enne seda rääkis ta leedu ja vene keelt.

Lapsepõlv möödus vaesuses, lapsed pidid tihti kandma vanemate õdede-vendade vanu riideid. Kuueaastaselt pidi Bronson isegi oma vanema õe kleidiga koolis käima.

Kui Bronson 11-aastane, suri ta isa. Oma peres oli Charles esimene, kes lõpetas keskkooli.

 Noorus 
1939. aastal läks ta vanemate vendade eeskujul tööle kivisöekaevandusse, kus talle maksti iga kaevandatud kivisöetonni eest palgaks vaid 1 dollar. Tööst kivisöekaevanduses tekkis Bronsonil lõpuks klaustrofoobia.

1943. aastal astus Bronson Ameerika Ühendriikide õhuväkke, teenides B-29 pommitajal kuulipildurina. Ta osales 25 lahinglennul Jaapani saarte vastu ning teenis sõjahaavade eest Purpursüdame autasu. 1946. aastal lahkus ta seersandi auastmes sõjaväeteenistusest.

 Näitlejana 
Pärast sõda töötas ta juhutöödel, kuni 1951. aastal liitus Philadelphias teatritrupiga.

1954. aastal, USA senaatori Joseph McCarthy "nõiajahi" ajal, võttis ta ametlikult uue nime – Charles Bronson. Olles seni kandnud Charles Buchinsky nime, vahetas ta nime oma agendi soovitusel, kuna too kartis, et idaeuroopalik perekonnanimi võib tema karjääri hävitada. Nimi "Bronson" pärines Los Angelesest Paramount Picturesi filmistuudio sissepääsust Melrose Avenue ja Bronson Avenue ristumiskohal, mis kannab nime "Bronson Gate".

1974. aastal linastus film "Death Wish", kus Bronson mängis oma kuulsaimat tegelast – arhitekt Paul Kerseyt, kes pärast oma perest ilmajäämist hakkas püstolikangelaseks. 20 aasta jooksul tehti Death Wishi sarjas viis filmi, igaühes mängis peategelast Bronson.

1994. aastal linastunud "Death Wish V" tegigi Bronson oma viimase filmirolli.

 Elu lõpuaastad 
Pärast 1998. aastal tehtud puusaoperatsiooni loobus Bronson näitlemisest. Elu lõpuaastatel põdes ta Alzheimeri tõbe.

30. augustil 2003 suri Charles Bronson 81-aastaselt Los Angeleses Cedars-Sinai haiglas kopsupõletiku tagajärjel.

Isiklikku
Bronson oli kolm korda abielus. Tema esimene abikaasa Harriet Tendler oli näitleja samas teatritrupis, kus Bronson töötas. Nad tutvusid 1947. aastal ühes Philadelphia teatrikoolis. Nad abiellusid 1949. aastal ning said kaks last: tütar Suzanne (1955) ja poeg Tony (1961). Paar lahutas abielu 1965. aastal.

1962. aastal, mängides koos šoti näitleja David McCallumiga filmis "The Great Escape", tutvus ta Davidi abikaasa, inglise näitleja Jill Irelandiga. Pärast nende lahutust 1967. aastal abielluski Bronson Irelandiga 5. oktoobril 1968 (väidetavalt olevat ta McCallumile juba 1962. aastal öelnud, et ta abiellub kunagi tema naisega). Nad lapsendasid Irelandi kolm poega abielust McCallumiga: Pauli (sündinud 1958), Valentine'i (1964) ja Jasoin (lapsendatud 1962; suri 1989 uimastite üledoosi tõttu). Nende abielust sündis 1971. aastal tütar Zuleika, ning 1983. aastal, pärast nende sõbra Hilary Holdeni surma, lapsendasid Bronson ja Ireland Hilary tütre Katrina (sündinud 1968).

Bronson ja Ireland mängisid koos 14 filmis. Jill Ireland suri 18. mail 1990 54-aastaselt rinnavähki. Pärast surma Jill Ireland kremeeriti ning Bronson kandis tema tuhka alati endaga kaasas spetsiaalselt valmistatud õõnestatud jalutuskepi sees.

1971. aastal, pärast Zuleika sündi, ostsid Bronson ja Ireland Vermonti osariigis 260-aakrise talumaja, kus nad kasvatasid hobuseid, kuna Jill Ireland armastas ratsutada. Bronsonile meeldis elada Vermontis, kuna see meenutas talle tema lapsepõlve Pennsylvanias. 

Detsembris 1998 abiellus Bronson Kim Weeksiga, endise Dove Audio töötajaga, kes oli lindistanud Jill Irelandi audioraamatuid.

Ta maeti koos oma jalutuskepiga, mille sees oli Jill Irelandi tuhk, Vermonti osariigis West Windsori kalmistule, kus tal oli 260-aakrine talu Zuleika Farm, nimetatud tema ja Jill Irelandi noorima lapse Zuleika järgi.

 Viited 

Välislingid

 Charles Bronson IMDb

Kategooria:Ameerika Ühendriikide näitlejad
Kategooria:Sündinud 1920
Kategooria:Surnud 2003